เกียรตินาคินเร่งระบายหนี้ปรส.4,000ล้าน
โพสต์ทูเดย์ &#8211; เกียรตินาคินเร่งระบายขายลูกหนี้ปรส. ค้างเติ่งตั้งแต่วิกฤต คาดทรัพย์ผ่านบังคับคดีทะลักเข้าแบงก์หนักสุดทั้งปีนี้และปีหน้า&nbsp;
12 ม.ค. 2553

โพสต์ทูเดย์ – เกียรตินาคินเร่งระบายขายลูกหนี้ปรส. ค้างเติ่งตั้งแต่วิกฤต คาดทรัพย์ผ่านบังคับคดีทะลักเข้าแบงก์หนักสุดทั้งปีนี้และปีหน้า  
นายธวัชไชย สุทธิกิจพิศาล กรรมการผู้จัดการใหญ่ ธนาคารเกียรตินาคิน กล่าวว่า ปีนี้และปีหน้าจะนับเป็นปีที่ทรัพย์สินรอการขาย (เอ็นพีเอ) ซึ่งเป็นทรัพย์ที่ธนาคารเข้าไปประมูลลูกหนี้ปรส.ตั้งแต่สมัยวิกฤตปี 2540 จะผ่านกระบวนการทางกฎหมาย และบังคับคดี เข้ามาเป็นทรัพย์สินรอการขายในระดับที่มากที่สุดที่ 2,000-3,000 ล้านบาทต่อปี แต่หลังจากปี 2554 เป็นต้นไป หนี้ที่ยึดเข้ามาจะเริ่มน้อยลงแล้ว โดยตั้งเป้าหมายขายเอ็นพีเอออกไป 4,000 ล้านบาทในปีนี้  
สำหรับปีก่อนตั้งเป้าหมายไว้ 3,000 ล้านบาท ผ่านไป 9 เดือน ขายไปได้ 2,000 ล้านบาท ปัจจุบัน เอ็นพีเอมีอยู่ 7,300 ล้านบาท หรือมีประมาณ 2,000 กว่ารายการ 
ทั้งนี้ ธนาคารนำเอ็นพีเอมูลค่ากว่า 1,500 ล้านบาท มาลดราคา 20-60% โดยส่วนใหญ่เป็นที่ดิน คาดว่าจะขายได้หมด เพราะลดราคาลงมามาก อีกทั้งปล่อยกู้ 95% ดอกเบี้ย 0% 9 เดือนแรกสำหรับลูกค้าใหม่ และ 0% 12 เดือนแรกแก่ลูกค้าเก่า
นายธวัชไชย กล่าวว่า ตลาดเอ็นพีเอปีนี้น่าจะคึกคัก โดยเฉพาะที่ดิน เพราะดอกเบี้ยในตลาดยังไม่ปรับขึ้น การลงทุนในอสังหาริมทรัพย์จึงให้ผลตอบแทนดีกว่า อีกทั้งปีที่แล้วผู้ประกอบการอั้นซื้อที่ดิน มาปีนี้เศรษฐกิจดีขึ้นคาดว่าจะกลับมาตุนที่ดินอีกครั้งเตรียมพัฒนาโครงการ เพราะระบายสินค้าออกไปค่อนข้างมากในปีที่แล้ว
สำหรับกลยุทธ์สินเชื่อโครงการอสังหาริมทรัพย์จะเน้นลูกค้าเก่าและเป็นโครงการแนวราบ แต่ถ้าเป็นลูกค้าใหม่ขอเลือกลูกค้าที่ดี แต่ปีที่แล้วนับเป็นปีที่ปล่อยสินเชื่อได้ดีมาก และไม่มีปัญหาคุณภาพสินเชื่อ ปัจจุบันพอร์ตสินเชื่อ 1.5 หมื่นล้านบาท 
รายงานข่าวจากธนาคารแห่งประเทศไทยแจ้งว่า ธนาคารที่แจ้งกำไรจากการขายเอ็นพีเองวด 9 เดือนปี 2552 ได้แก่ เกียรตินาคินที่ 502 ล้านบาท รองลงมาได้แก่ กรุงไทย 361 ล้านบาท บริษัททุนธนชาต 189 ล้านบาท ทหารไทย 181 ล้านบาท และสินเอเซีย 71 ล้านบาท